钦定古今图书集成/明伦汇编/氏族典/第024卷 > 冯元兴
## 钦定古今图书集成/明伦汇编/氏族典/第024卷 > 冯元兴

按《魏书冯元兴传》：“元兴，字子盛，东魏郡肥乡人也。少
有操尚，通《礼传》，颇有文才。年二十三，察孝廉，对策高
第，又举秀才，召为检校御史，寻转殿中，除奉朝请，三
使高丽。江阳王继为司徒，元兴为记室参军，遂为元
乂所知。乂秉朝政，引为尚书殿中郎，领中书舍人。崔
光荐元兴为侍读，授肃宗《杜氏春秋》。乂既赐死，元兴”
亦被废。丞相、高阳王雍召为兼属，未几，去任还乡。仆
射元罗为东道大使，以元兴为本郡太守。寻征赴阙。
以母忧还家，频值乡乱，数为监军。上党王天穆之讨
邢杲，引为大将军从事中郎。元颢入洛，复为平北将
军、光禄大夫，领中书舍人。庄帝还宫，天穆以为太宰
谘议参军，加征卤将军。普泰初，安东将军、光禄大夫，
领中书舍人，太昌初卒于家，赠征东将军、齐州刺史。
《文集》百馀卷。